SET ปิดลบ 12 จุด วิตกยอดติดเชื้อ “โควิด” พุ่งต่อ ลุ้นพรุ่งนี้รีบาวด์รับ “Window Dressing”
SET ปิดลบ 12 จุด วิตกยอดติดเชื้อ “โควิด” พุ่งต่อ ลุ้นพรุ่งนี้รีบาวด์รับ “Window Dressing”
30 มี.ค. 2563

ผู้สื่อข่าวรายงานว่า วันนี้ดัชนีตลาดหุ้นไทยปิดที่ระดับ 1,087.82 จุด ลดลง 11.94 จุด หรือ 1.09% มูลค่าการซื้อขาย 41,187.93 ล้านบาท
10 หุ้นกดดัชนีวันนี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับตัวลงเป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่ติดลบ ยกเว้นตลาดหุ้นออสเตรเลียที่ปรับตัวขึ้น รับผลจากจะมีมาตรการกระตุ้นเศรษฐกิจ
ส่วนตลาดในยุโรปเทรดบ่ายนี้ก็ติดลบกัน ทั้งนี้ เป็นผลจากจำนวนผู้ติดเชื้อไวรัสโควิด-19 ที่เพิ่มขึ้นมากในหลายประเทศ และยังกังวลการล็อกดาวน์ที่ทำให้บริษัทต้องหยุดดำเนินกิจการ และบางบริษัทก็มีปัญหาสภาพคล่องก็ทำให้ภาครัฐฯต้องเข้ามาช่วยเหลือสภาพคล่องให้แก่บริษัทฯที่มีปัญหา อย่างอังกฤษ, เดนมาร์ก และแคนาดา ได้เริ่มให้การช่วยเหลือบริษัทแล้ว
ทั้งนี้ แม้แต่ไทยก็เริ่มที่จะมีความกังวลสภาพคล่องของบริษัทในไทยด้วย โดยเฉพาะกลุ่มสายการบินที่ต้องหยุดทำการบินชั่วคราว และบางบริษัทอาจมีสภาพคล่องน้อย ซึ่งตอนนี้ไทยก็ยังไม่มีการช่วยเหลือสายการบินชัดเจน มีแต่การเยียวยาเป็นรายบุคคลในภาคแรงงานที่ได้รับผลกระทบจากโควิด-19 ด้วยการให้เงิน 5,000 บาท/เดือนเป็นเวลา 3 เดือน แต่ยังไม่ได้ช่วยภาคธุรกิจอย่างชัดเจนมากนัก ทำให้มองว่าต่อไปบริษัทต่าง ๆ อาจต้องเผชิญกับการปรับโครงสร้างหนี้ที่จะมีตามมาอีกมาก
ส่วนแนวโน้มการลงทุนในวันพรุ่งนี้ (31 มี.ค.) นายศราวุธ กล่าวว่า ตลาดฯอาจจะได้แรงหนุนจากการทำ Window Dressing ก่อนปิดงบฯไตรมาส 1/63 ทั้งนี้ดัชนีฯไม่ควรหลุดแนวรับ 1,070 จุด ส่วนแนวต้านให้ไว้ที่ 1,130 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่      
PTT มูลค่าการซื้อขาย  2,817.54 ล้านบาท ปิดที่ 29.00 บาท ลดลง 1.00 บาท
BAM มูลค่าการซื้อขาย  2,632.02 ล้านบาท ปิดที่18.80 บาท เพิ่มขึ้น 0.20 บาท
ADVANC มูลค่าการซื้อขาย  1,776.11 ล้านบาท ปิดที่198.00 บาท ลดลง 1.00 บาท
KBANK มูลค่าการซื้อขาย  1,769.71 ล้านบาท ปิดที่ 85.00 บาท ลดลง 4.25 บาท
AOT มูลค่าการซื้อขาย  1,603.85 ล้านบาท ปิดที่ 49.75 บาท ลดลง 0.75 บาท